钦定古今图书集成/理学汇编/字学典/第152卷 > 《浙江志书》 > 《纸赋》晋·傅咸
## 钦定古今图书集成/理学汇编/字学典/第152卷 > 《浙江志书》 > 《纸赋》晋·傅咸

盖世有质文，则理有损益，故礼随时变，而器与事易。
既作契以代结绳兮，又造纸以当策，犹纯俭之从宜，
亦唯变而是适。夫其为物，厥美可珍，廉方有则，体洁
性真，含章蕴藻，实好斯文。取彼之淑，以为己新，揽之
则舒，舍之则卷，可屈可伸，能幽能显。乃若六亲乖方，
离群索居，鳞鸿附便，援笔飞书，写情于万里，精思于
一隅。